FI Euroopan unionin virallinen lehti L 142/12

NEUVOSTON DIREKTIIVI (EU) 2016/856,

annettu 25 päivänä toukokuuta 2016,

yhteisestä arvonlisäverojärjestelmästä annetun direktiivin 2006/112/EY muuttamisesta yleisen verokannan vähimmäistason noudattamista koskevan velvoitteen soveltamisajan osalta

EUROOPAN UNIONIN NEUVOSTO, joka

ottaa huomioon Euroopan unionin toiminnasta tehdyn sopimuksen ja erityisesti sen 113 artiklan,

ottaa huomioon Euroopan komission ehdotuksen,

sen jälkeen, kun esitys lainsäätämisjärjestyksessä hyväksyttäväksi säädökseksi on toimitettu kansallisille parlamenteille,

ottaa huomioon Euroopan parlamentin lausunnon (1),

ottaa huomioon Euroopan talous- ja sosiaalikomitean lausunnon (2),

noudattaa erityistä lainsäätämisjärjestystä,

sekä katsoo seuraavaa:

(1) Neuvoston direktiivin 2006/112/EY (3) 97 artiklassa säädetään, että arvonlisäveron (ALV) yleisen verokannan on oltava 1 päivästä tammikuuta 201131 päivään joulukuuta 2015 vähintään 15 prosenttia.

(2) Jäsenvaltioissa nykyisin voimassa oleva yleinen arvonlisäverokanta on yhdessä siirtymäkauden järjestelmän mekanismien kanssa varmistanut kyseisen järjestelmän hyväksyttävän toiminnan. Kulutuspaikalla tapahtuvaa verotusta suosivat palvelujen suorituspaikkaa koskevat uudet säännöt ovat entisestään heikentäneet mahdollisuutta käyttää hyväksi arvonlisäverokantojen eroja toimintaa siirtämällä ja vähentäneet kilpailulle mahdollisesti aiheutuvia vääristymiä.

(3) Jotta estetään se, että jäsenvaltioiden soveltamien yleisten arvonlisäverokantojen liialliset erot johtavat rakenteelliseen epätasapainoon unionissa ja kilpailun vääristymiseen joillakin toiminta-aloilla, välillisten verojen alalla on yleisenä käytäntönä vahvistaa verokantojen vähimmäistasot. Tämä on edelleen asianmukaista tehdä myös arvonlisäveron osalta.

(4) Ottaen huomioon unionin sisäistä kauppaa koskevan lopullisen arvonlisäverojärjestelmän yksityiskohdista käytävän keskustelun, olisi ennenaikaista vahvistaa pysyvä arvonlisäveron yleinen verokanta tai harkita arvonlisäveron vähimmäisverokannan muuttamista.

(5) Sen vuoksi on aiheellista säilyttää yleisen verokannan nykyinen 15 prosentin vähimmäistaso riittävän pitkän ajan, jotta oikeusvarmuus voidaan turvata, samalla kun asiaa tutkitaan tarkemmin.

(6) Nykyisen vähimmäisverokannan säilyttäminen ei estä tarkistamasta arvonlisäverolainsäädäntöä ennen 31 päivää joulukuuta 2017 unionin sisäistä kauppaa koskevan lopullisen arvonlisäverojärjestelmän käyttöön ottamisen huomioimiseksi.

(7) Jotta voidaan varmistaa, että direktiivillä 2006/112/EY käyttöön otettua yleisen verokannan vähimmäistasoa sovelletaan keskeytyksettä, tätä direktiiviä on syytä soveltaa 1 päivästä tammikuuta 2016.

(8) Sen vuoksi direktiivi 2006/112/EY olisi muutettava,

ON HYVÄKSYNYT TÄMÄN DIREKTIIVIN:

1 artikla

Korvataan direktiivin 2006/112/EY 97 artikla seuraavasti:

”97 artikla Yleisen verokannan on oltava 1 päivästä tammikuuta 201631 päivään joulukuuta 2017 vähintään 15 prosenttia.”.

2 artikla

1. Jäsenvaltioiden on saatettava tämän direktiivin noudattamisen edellyttämät lait, asetukset ja hallinnolliset määräykset voimaan viimeistään 1 päivänä elokuuta 2016. Niiden on ilmoitettava tästä komissiolle viipymättä.

Näissä jäsenvaltioiden antamissa säädöksissä on viitattava tähän direktiiviin tai niihin on liitettävä tällainen viittaus, kun ne virallisesti julkaistaan. Jäsenvaltioiden on säädettävä siitä, miten viittaukset tehdään.

2. Jäsenvaltioiden on toimitettava tässä direktiivissä tarkoitetuista kysymyksistä antamansa keskeiset kansalliset säännökset kirjallisina komissiolle.

3 artikla

Tämä direktiivi tulee voimaan sitä päivää seuraavana päivänä, jona se julkaistaan Euroopan unionin virallisessa lehdessä.

4 artikla

Tämä direktiivi on osoitettu kaikille jäsenvaltioille.

Tehty Brysselissä 25 päivänä toukokuuta 2016. Neuvoston puolesta Puheenjohtaja J. R. V. A. DIJSSELBLOEM

(1) Lausunto annettu 12. huhtikuuta 2016 (ei vielä julkaistu virallisessa lehdessä).

(2) Lausunto annettu 17. helmikuuta 2016 (EUVL C 133, 14.4.2016, s. 23).

(3) Neuvoston direktiivi 2006/112/EY, annettu 28 päivänä marraskuuta 2006, yhteisestä arvonlisäverojärjestelmästä (EUVL L 347, 11.12.2006, s. 1).